b'\n_START_ARTICLE_\nSadomasochisme\n_START_PARAGRAPH_\nSadomasochisme, ofte forkortet SM eller S/M, er et begreb, som bl.a. betegner en seksuel orientering eller praksis, omfattende forskellige handlinger, hvori en enkelt eller flere akt\xc3\xb8rer p\xc3\xa5f\xc3\xb8rer enten sig selv eller en anden fysisk eller psykisk smerte. Disse praksisser er som oftest af seksuel karakter, men ikke n\xc3\xb8dvendigvis. _NEWLINE_Betegnelsen er fremkommet ved en sammentr\xc3\xa6kning (portmanteau) af ordene sadisme og masochisme. N\xc3\xa5r ud\xc3\xb8verne betegner sig sadomasochister tilkendegiver de ikke, om de h\xc3\xb8rer til den ene eller anden gruppe. _NEWLINE_Mange sadister og masochister foretr\xc3\xa6kker at kalde sig sadomasochister, fordi de oprindelige udtryk efterh\xc3\xa5nden har f\xc3\xa5et en betydning, som mest d\xc3\xa6kker de seksuelle handlinger, hvor tilf\xc3\xb8jelse/modtagelse af fysisk smerte er et vigtigt element. I mods\xc3\xa6tning hertil d\xc3\xa6kker sadomasochisme som begreb ogs\xc3\xa5 en r\xc3\xa6kke andre seksuelle aktiviteter, der kan omfatte forskellige former for rollespil, bondage, psykisk dominans/underkastelse etc. Den intensitet og de former, sadomasochismen antager, er meget individuelle, og S/M optr\xc3\xa6der ofte i sammenh\xc3\xa6ng med fetichisme._NEWLINE_Sadisten og masochisten er n\xc3\xb8dvendige og ideelle seksualpartnere for hinanden, idet de har modsatte roller, som ikke kan realiseres uden den anden parts aktive eller passive medvirken. En del sadomasochister kan fungere i begge roller og har s\xc3\xa5ledes et bredt seksuelt virkerum. En person med denne dobbelte profil kaldes med et l\xc3\xa5neord fra engelsktalende SM-milj\xc3\xb8er for en switch.'